সালাহ-মানের গোলে জয়ের ধারায় ফিরল লিভারপুল
টানা দুই ম্যাচে জয়বঞ্চিত থাকতে হয়েছে। ড্র নিয়েই সন্তুষ্ট থাকতে হয়েছে লিভারপুলকে। এবার সেই গেরো খুললো। এএফসি বোর্নমাউথকে ৩-০ গোলে হারিয়ে জয়ের ধারায় ফিরল অলরেডরা। শুরুতে সাদিও মানের গোলে এগিয়ে যায় তারা। পরে ব্যবধান দ্বিগুণ করেন জর্জিনিয়ো ভিনালডাম। শেষ পেরেক ঠুকেন মোহামেদ সালাহ। একপেশে জয়ে ইংলিশ প্রিমিয়ার লিগের পয়েন্ট টেবিলের চূড়ায় ফিরলেন তারা।  







শনিবার নিজ দূর্গ অ্যানফিল্ডে বোর্নমাউথকে আতিথ্য দেয় লিভারপুল। শুরুতেই অতিথিদের চেপে ধরে তারা। ২৪ মিনিটে জেমস মিলনারের বাড়ানো ক্রসে অনবদ্য হেডে বল জালে জড়ান মানে। এগিয়ে গিয়ে আরো আত্মবিশ্বাসী ফুটবল উপহার দেয় স্বাগতিকরা। মুহুর্মুহু আক্রমণে প্রতিপক্ষকে ব্যতিব্যস্ত রাখে তারা। ফলে ব্যবধান বাড়তেও সময় লাগেনি। ৩৪ মিনিটে অ্যান্ড্রু রবার্টসনের বাড়ানো বল ধরে নিখুঁত শটে ব্যবধান দ্বিগুণ করেন ভিনালডাম। মূলত, এতেই ম্যাচের নিয়ন্ত্রণ চলে আসে ইয়ুর্গেন ক্লপের শিষ্যদের হাতে।




তবে চালকের আসনে বসে ক্ষ্যান্ত হয়নি লিভারপুল। আক্রমণ চালিয়েছেই রেডরা। কিন্তু গোলমুখ খুলছিল না।  তাদের প্রতিটি গোছালো আক্রমণ রুখে দিচ্ছিলেন বোর্নমাউথ ডিফেন্ডাররা। গোল হজম এড়াতে নিজেদের ডেরায় ইস্পাত কঠিন ডিফেন্স গড়ে তোলেন তারা। তবে চীনের প্রাচীর হয়েও শেষ পর্যন্ত সালাহকে রুখতে পারেননি। ৮৩ মিনিটে নাবি কেইটার থেকে বল পেয়ে ফ্লিক করে মিসরীয় কিংকে বাড়ান রবার্তো ফিরমিনো। তা থেকে স্কোরলাইন ৩-০ করেন দলের প্রাণভোমরা।
২৬ ম্যাচে ৬৫ পয়েন্ট নিয়ে শীর্ষে ফিরেছে লিভারপুল। সমান ম্যাচে ৬২ পয়েন্ট নিয়ে দ্বিতীয় স্থানে নেমে গেছে ডিফেন্ডিং চ্যাম্পিয়ন ম্যানচেস্টার সিটি। ২৫ ম্যাচে ৫৭ পয়েন্ট নিয়ে তৃতীয় স্থানে রয়েছে টটেনহ্যাম হটস্পার।

টানা দুই ম্যাচে জয়বঞ্চিত থাকতে হয়েছে। ড্র নিয়েই সন্তুষ্ট থাকতে হয়েছে লিভারপুলকে। এবার সেই গেরো খুললো। এএফসি বোর্নমাউথকে ৩-০ গোলে হারিয়ে জয়ের ধারায় ফিরল অলরেডরা। শুরুতে সাদিও মানের গোলে এগিয়ে যায় তারা। পরে ব্যবধান দ্বিগুণ করেন জর্জিনিয়ো ভিনালডাম। শেষ পেরেক ঠুকেন মোহামেদ সালাহ। একপেশে জয়ে ইংলিশ প্রিমিয়ার লিগের পয়েন্ট টেবিলের চূড়ায় ফিরলেন তারা।